SKRIFTLIG FORESPØRGSEL E-3610/02

af Jules Maaten (ELDR) til Kommissionen

(16. december 2002)

Om: Den nederlandske regerings og de øvrige EU-regeringers rolle i forbindelse med et muligt forbud mod chokoladecigaretter

1. Er Kommissionen i mellemtiden bekendt med Europa-Parlamentets beslutning om bekæmpelse af tobaksrygning(1)? Det henstilles heri til medlemsstaterne at forbyde chokoladecigaretter (som er en traditionel Skt. Nikolausgave).

2. Er denne udtalelse imidlertid ikke allerede forældet, da Verdenssundhedsorganisationen(2) allerede tidligere har vedtaget, at denne form for gaver til børn bør forbydes, og da den i dette spørgsmål blev støttet af Kommissionen og de 15 EU-medlemsstater, herunder Nederlandene?

3. Mener Kommissionen virkelig, at tobaksforbruget vil falde på grund af et sådant forbud, og er den af den opfattelse, at smugling af chokoladecigaretter bør forhindres? Har Kommissionen kendskab til, om ikke-brugere generes af uønsket medspisning?

4. Konventformand Giscard d'Estaing var for nylig i audiens hos paven. Vil Kommissionen på sin side mødes med Skt. Nikolaus den 5. december for sammen med den hellige mand at bede de 15 regeringschefer om at stoppe deres øredøvende larm?

(1) Beslutning af 21. november 2002.

(2) WHO Framework Convention on Tobacco Control.

Svar afgivet på Kommissionens vegne af David Byrne

(17. januar 2003)

1. Det dokument, som det ærede medlem henviser til, er Rådets henstilling om forebyggelse af rygning og om initiativer til forbedring af bekæmpelse af tobaksrygning, som blev vedtaget af Rådet den 2. december 2002. Parlamentet udarbejdede en initiativbetænkning om henstillingen, hvori man bl.a. foreslår at forbyde chokoladecigaretter og legetøj, som ligner cigaretter. Dette forslag afspejles i den henstilling, som blev vedtaget af Rådet, og hvori man rent faktisk opfordrer medlemsstaterne til at forbyde salg af slik og legetøj til børn, som er fremstillet med den klare hensigt, at produktet og/eller emballagen skal ligne en form for tobaksvare.

2. Som nævnt i spørgsmålet indeholder udkastet til teksten til Verdenssundhedsorganisationens (WHO) Framework Convention for Tobacco Control (FCTC) en lignende bestemmelse. Det betyder dog ikke, at den pågældende bestemmelse i henstillingen er overflødig. Der foregår på nuværende tidspunkt forhandlinger vedrørende FCTC, så Kommissionen ved endnu ikke, hvordan den endelige tekst til konventionen bliver, og hvem der vil underskrive og ratificere konventionen. Rådets henstilling giver derfor et positivt input til forhandlingsprocessen om emnet og tilskynder forhåbentlig de parter, som deltager i FCTC, til at vedtage en lignende bestemmelse, som så kan gennemføres på globalt plan.

3. Generelt set vil Kommissionen gerne understrege betydningen af en omfattende politik for bekæmpelse af tobaksrygning som et prioriteret område inden for folkesundheden. Det er navnlig vigtigt i forbindelse med beskyttelse af børn og unge mod tobaksindustriens markedsføringsaktiviteter, og chokoladecigaretter og legetøj, der ligner cigaretter, kan meget vel friste børn til at prøve det rigtige produkt senere. Sigtet med bestemmelsen er derfor at beskytte unge mod hensynsløse markedsføringsaktiviteter.

4. Kommissionen står rent faktisk i tæt kontakt med Zwarte Piet i Skt. Nikolaus' sekretariat og har foreslået pepernoten som et passende alternativ for børn, men indtil videre er der ikke blevet fastlagt noget møde.